**Valtuustoaloite koskien työmarkkinatuen kuntaosuuksiin varatun rahan käyttämistä työllistämistoimiin.**

Riihimäellä on tällä hetkellä jo yli 450 pitkäaikaistyötöntä, joista enemmän kuin kolmasosa on ollut työttömänä yli 1000 päivää. Kunnat joutuvat uuden asetuksen mukaan maksamaan kaikkien yli 300 päivää työttömänä olleiden työmarkkinatuesta puolet. Kaikista yli 1000 päivää työttöminä olleiden tuesta osuus on 70%. Näistä maksuista aiheutuu Riihimäelle tänä vuonna yhteensä yli 2 miljoonan euron kulut. Syyskuun 2015 loppuun mennessä Riihimäki on maksanut näitä ”sakkoja” valtiolle jo n. 1,7 miljoonaa euroa.

Valtiovallan viesti kunnille on selkeä: on tehtävä enemmän töitä pitkäaikaistyöttömille kohdistettujen työllistämistoimenpiteiden lisäämiseksi.

Ehdotammekin nyt alun perin Kuusamossa 26.8.2015 käyttöönotetun mallin omaksumista Riihimäellekin. Tässä mallissa kaupunki maksaa pitkäaikaistyöttömän työllistävälle työnantajalle (yritykselle, yhdistykselle, yksityiselle työnantajalle tai kaupungin hallintokunnalle) avustusta enintään tuon työmarkkinatuen maksuosuuden verran. Kuusamossa tällä päätöksellä on työllistetty jo kolme pitkäaikaistyötöntä ja alueen työnantajat ovat olleet asiasta erittäin kiinnostuneita. Siellä maksettavaa kuntaosuutta on ollut vain noin viidesosa Riihimäen vastaavasta ja potentiaalisia työnantajiakin Riihimäen seudulla on varmasti enemmän.
Riihimäellä avustusta voisi koordinoida ja mainostaa esimerkiksi ensi vuonna keskushallinnon alaisena työnsä aloittava työvalmentaja, jonka tehtäviin tulee kuulumaan työpaikkojen etsiminen juuri pitkäaikaistyöttömille.

Vaikka kaupungin maksuosuuteen ei lyhyellä juoksulla säästöjä kohdistukaan, on mallissa useita muita hyötyjä osoitettavissa jo heti. Ensinnäkin pitkäaikaistyöttömän työllistymismahdollisuus paranee huomattavasti. Toiseksi tuemme alueemme yrityksiä työllistämään. Ja kolmanneksi kaupungin verokertymä kasvaa.

Suurin hyöty tästä seuraa sitten myöhemmin. Pitkäaikaistyöttömyys ja näin ollen myös kaupungin työmarkkinatuen kuntakohtainen maksuosuus pienenee.
Kelan mukaan palkansaajan työssäoloehto täyttyy (ja kaupungin kuntaosuus siis poistuu), jos

* Henkilö on ollut palkkatyössä vähintään 26 viikkoa (noin 6kk) työttömyyttä edeltäneiden 28 kuukauden aikana ja
* työaika on ollut vähintään 18 tuntia viikossa ja
* kokoaikatyön palkka on ollut alan työehtosopimuksen mukainen, tai jos työehtosopimusta ei ole, vähintään 1164,75€/kk

Esitämme siis että osa tuosta työmarkkinatuen kuntaosuuksiin varatuista varoista kohdistetaan edellämainittuihin pitkäaikaistyöttömien työllistämistoimenpiteisiin.

Riihimäellä 16.11.2015

Riihimäen Kristillisdemokraattien valtuustoryhmä